Lars Dohn (EL), 2014-05-15:
379 pladser er det lykkedes at få etableret.
Samtidig er alle vist enige om, at det rent lovteknisk er en rigtig dårlig lov; den er svær at forstå, og den er af nogle svær at bruge.
Så allerede dér er der måske en rigtig god grund til at sige, at den er lidt overflødig.
Det er også sådan, at de kvoter, der hvert år er meldt ud, slet ikke er udnyttet.
Der er ikke nogen steder i Danmark konstateret priskonkurrence på grund af det her, og det skulle jo også være noget af det, der lå som en mulighed.
Samtidig er der en dårlig geografisk spredning, sådan at det næsten udelukkende foregår i Vestdanmark.
Og det betyder altså i forhold til den her lovgivning, som man rolig kan kalde gammelt vraggods fra VKO-tiden, at det er tiden nu for en ny regering, eller rettere sagt en nyere regering at få den afskaffet – eller i hvert fald få den her ordning revideret kraftigt.
Jeg vil kalde det en overbetalingsskandale.
Lad os nu prøve at lade Detektor kigge på, hvor meget de her beløb bliver til tilsammen.
I hvert fald tvivler jeg på, når Aarhusrådmanden farer ud med et beløb på en overbetaling på 50.000 kr. pr. plads, at det ikke holder vand, men lad os nu se.
Man må jo sige, at kommunerne er bragt i en mærkelig situation.
Kommunerne kan ikke sige nej, så derfor kan der komme færre plejehjemspladser ud af det, ligesom det skete i Vejle.
Og jeg husker, da man var ude at debattere privatiseringen af den offentlige sektor, at der stod plejehjemslederen fra Riis Friplejehjem i Vejle Kommune frem og kunne fortælle, hvordan man på Riis Friplejehjem var i stand til at gå tur med de ældre.
Ja, men vedkommende glemte jo bare at fortælle, at det var til en helt anden betaling end den, der var på de kommunale plejehjem.
Så jeg siger alene dette for at få fastslået, at det er unfair konkurrence, og at det er reklame for privatiseringsvejen.
Ligeledes må man sige, at friplejehjemmene kører på frihjul.
Ligesom med de private skoler kan man her bestemme, hvem der skal have lov at komme ind, og der er det jo sådan – som vi kan se af evalueringen – at man altså piller dem ud på ventelisten, som man har lyst til at få ind, og det kan jo meget let være de ældre, som ikke er så syge.
Samtidig må vi sige, at der er sket en nedskæring.
Kommunerne har skåret ned med 20 pct. på ældreområdet, selv om der er blevet flere ældre.
Men den her ulykkelige ordning har medført, at man siden 2009 har hævet priserne på friplejehjemmene med 9 pct.
Sådan noget hænger efter Enhedslistens mening bestemt ikke sammen, og det kan også undre mig, at partier, der går ind for en nulløsning, mener, at der kan være råd til at køre med fordyrende ordning.
Der, hvor det svinger ud, er, at det er på grund af nærhedsprincippet, på grund af de geografiske forhold.
Og derfor må man sige i forhold til baggrunden for at skulle have en speciel variation, at der synes jeg at argumenterne falder væk.
Så jeg vil sige, at jeg håber, at regeringen vil holde det, der er lagt op til her, altså at der skulle komme – sådan som jeg forstod det – et forslag i løbet af 2014, og at man også vil gå rimelig grundigt til værks.
Og selvfølgelig vil man dér have Enhedslistens støtte til at fjerne urimeligheder, men vi synes, det er rigtig ærgerligt, at man ikke benytter lejligheden til at skaffe sig af med noget af det fra VKO-tiden, som har vist sig at være rigtig, rigtig ringe, når man nu har chancen.